Mānga ya 54: Mwana-mulume wa Bukomo Kupita Bonso
LELO uyukile dijina dya mwana-mulume wa bukomo kupita bonso? I mutyibi Samishoni. Yehova ye upele Samishoni bukomo bwandi. Kumeso kwa Samishoni kubutulwa, Yehova wasapwidile inandi amba: ‘Ukabutula mwana. Aye ukakūla Isalela ku Bene Fidishitia.’
Bene Fidishitia i bantu babi bashikete mu ntanda ya Kenani. Badi na basola bavule, kadi bamweshanga Bene Isalela malwa. Difuku dimo, Samishoni pa kwenda kudi Bene Fidishitia, ntambo mukatampe waiya kwadi koku ubuluma. Ino Samishoni waipaya ntambo na makasa onkaonka. Kadi waipaya ne tutwa twa Bene Fidishitia babi.
Kupwa, Samishoni wasanswa mwana-mukaji witwa bu Dedila. Bamfumu ba Bene Fidishitia abatyipila Dedila mutyipo amba umo ne umo umbukata mwabo ukamupa bibese bya ndalama 1100, shi webalombola kine kipanga Samishoni bukomo. Dedila usaka luno lupeto lonso. Bine ke mulundapo wa bine na Samishoni nansha na bantu ba Leza. Penepo, kaipangula ne kuningila Samishoni amulombole pemanine bukomo bwandi.
Ku mfulo, Dedila waongola Samishoni, nandi wasokola pafyeme bukomo bwandi. Amba: ‘Nywene yami keyatendelwe nansha dimo tamba kubutulwa kwami, Leza i muntonge kwikala mwingidi wandi wa pa bula, witwa bu Mwine Nazila. Nkikekalapo na bukomo shi nywene yami ibatendwa.’
Bine, Dedila pa kuyuka uno mwanda, waladika Samishoni pa maulu andi. Kupwa waite muntu wa kumutenda nywene. Samishoni pa kubuka, bukomo bwandi bonso bupwe. Kupwa Bene Fidishitia abatwela ne kumukwata. Abamubongotola meso, ne kumutūla bu umpika wabo.
Difuku dimo, Bene Fidishitia badi na masobo makatampe a kutōta leza wabo Dakona, penepo abalupula Samishoni mu kifungo mwanda wa kwibasepeja. Papo nywene ya Samishoni ke mimene monka. Samishoni wanena mwanuke wadi umukwete ku kuboko’mba: ‘Ntengeje ku bipanda bimanine’ko njibo.’ Kupwa Samishoni walombe Yehova amupe bukomo, ebiya wakwata bipanda. Waela lubila’mba: ‘Mfwe na Bene Fidishitia.’ Ku masobo kwadi Bene Fidishitia 3000, Samishoni pa kweyalela ku bipanda, njibo yabunduka ne kwipaya bano bantu bonso babi.
Batyibi shapita 13 ku 16.
Bipangujo
- Le dijina dya mwana-mulume wa bukomo kupita bonso i ani, ne i ani wamupele buno bukomo?
- Kitatyi kimo, i bika byalonga Samishoni na ntambo mukata, na motumwena pa kifwatulo?
- Samishoni ulombolanga Dedila kifibwe’ka pa kifwatulo, ne kino kibamufikija namani ku kukwatwa na Bene Fidishitia?
- Samishoni waipaya namani balwana Bene Fidishitia 3000 mu difuku dyaafwa?
Bipangujo bikwabo
- Tanga Batyibi 13:1-14.
Ba Manoa ne wandi mukaji i bashile bambutwile kimfwa’ka kiyampe mu myanda ya kulela babo bana? (Bat. 13:8; Mit. 127:3; Ef. 6:4)
- Tanga Batyibi 14:5-9 ne 15:9-16.
Nsekununi ya Samishoni itala pa kwipaya ntambo, kutyiba myonji mipya yobāmukutyile, ne kwipaya bantu 1000 na lubanga lwa kimbulu, ilombola bika pa mwingidila mushipiditu sandu wa Yehova?
Mushipiditu sandu witukwashanga namani dyalelo? (Bat. 14:6; 15:14; Zek. 4:6; Bil. 4:31)
- Tanga Batyibi 16:18-31.
Kisense kibi kyaonene Samishoni muswelo’ka, ne i ñeni’ka yotukokeja kuboila’ko? (Bat. 16:18, 19; 1 Kod. 15:33)
bem_Latn bem_Latn bem_Latn bem_Latn bem_Latn bem_Latn bem_Latn lua_Latn ceb_Latn bem_Latn bem_Latn bem_Latn bem_Latn ceb_Latn kon_Latn lua_Latn dyu_Latn bem_Latn eus_Latn kon_Latn luo_Latn